**Verski fundamentalizam**

*Pripremna pitanja*

**1. Termin fundamentalizam se često dovodi u vezu, ali i lako zamenjuje, s pojmovima kao što su \_\_\_\_\_\_\_\_\_\_\_\_\_ ili konzervativizam** (dopuniti odgovor)**.**

**2. Prokomentarišite bar dve tipične karakteristike verskog fundamentalizma iz tipologije koja je data u literaturi.**

a. Povratak osnovama, ishodištu, onome što je bilo u početku, i što je docnije iskvareno.

b. Hegemonizam i ekskluzivizam u pogledu tumačenja: fundamentalizam se protivi hermeneutičkom pluralizmu, jer to tobože vodi u kognitivni i vrednosni relativizam; umesto toga, fundamentalizam istrajava na dualističkoj retorici i filozofiji maniheizma (Mi-Oni, Bog-Đavo, Prijatelji-Neprijatelji). Rigidno istrajavanje na samo jednom mogućem tumačenju nekog fenomena može, u krajnjoj liniji, transformisati čisto hermeneutički problem u ozbiljno političko, pa čak i bezbednosno, vojno pitanje.

c. Protivljenje sekularizaciji i odbacivanje sekularne slike sveta; u tom smislu je tradicija prosvetiteljstva poseban izazov i neprijatelj svakog fundamentalizma; fundamentalizam, isto tako, daje svoj odgovor na izazove modernosti. Neki autori određuju verski fundamentalizam i kao „odbacivanje sekularne praktične politike“.

d. Fundamentalizam je proizvod političke, socijalne, ekonomske krize ili odgovor na krizno stanje.

e. Fundamentalističke ideje su, u ideološkom smislu, usmerene protiv nauke, iako sam fundamentalizam, u praktičnom smilsu, neretko koristi prednosti savremene nauke i tehnike.

f. Duh ekumenizma, dijalog i tolerancija su strani fundamentalizmu i po pravilu su njegovi najveći neprijatelji.

g. Fundamentalizam nastoji da oblikuje politiku putem religijskog preuzimanja političkog prostora. Religijski jezik i teološke kategorije i pojmovi se koriste u definisanju politike. U tom smislu, verski fundamentalizam koristi metode moderne praktične politike, odnosno oblikovanja javnog mnenja, kao i društveni inženjering.

**3. U kom smislu i kontekstu se pojam fundamentalizam pojavljuje u savremenoj religiologiji i drugim društvenim naukama?**

1. Kao verski pokret u američkom protestantizmu u 19. i 20. veku.
2. Kao pojam koji se u poslednjih tridesetak godina sve više vezuje uz islam: tu su alternativni termini revivalizam, integrizam, islamizam i dr.
3. Fundamentalističke tendencije u drugim svetskim religijama (judaizam, hinduizam, sikizam, različite hrišćanske crkve i denominacije, uključujući i katolicizam i pravoslavlje).
4. Fundamentalizam koji nema temelja u religiji, već u politici ili nekim drugim sferama života (npr. tržišni f., (neo)liberalni f., ekološki f., etnički f., itd.).

**4. Koja odlika fundamentalizma ga najviše dovodi u vezu s totalitarnim ideologijama i pokretima 20-ih i 30-ih godina prošlog veka?**

a) Nametanje integralne primene, ukidanje svake drugosti, pluralizma

b) Poput drugih totalitarnih sistema, fundamentalizam, kao politički program ili politička teologija, poprima karakteristike *pseudoreligije*

c) Nastojanje da se javna sfera normira prema samo jednom sistemu vrednosti, političkom ili kulturnom obrascu (fundamentalistički monizam)

d) „Svesno bekstvo od individualnog razmišljanja, vlastite odgovornosti, obaveze dokazivanja, nesigurnosti i otvorenosti svih prava važenja...u sigurnost i zatvorenost samoizabranih apsolutinih fundamenata“. (Tomas Mejer)